धामनोद नप के चुनाव परिणाम आज आएंगे
भास्कर संवाददाता | रतलाम
धामनोद नगर पंचायत चुनाव के परिणाम शनिवार को सबके सामने होंगे। सुबह 9 बजे से मतगणना शुरू होगी और अधिकतम 10.30 बजे तक फाइनल परिणाम आ जाएंगे। तीन चरणों में होने वाली मतगणना के लिए जिला निर्वाचन अधिकारियों ने तैयारियां पूरी कर ली हैं।
धामनोद में 20 दिनों से जारी चुनावी हलचल शनिवार को थम जाएगी और नए बोर्ड के चेहरे भी सामने आ जाएंगे। नगर पंचायत बनने के बाद यहां भाजपा का कब्जा है। 22 दिसंबर को हुए मतदान में धामनोद की जनता ने 91 प्रतिशत से अधिक मतदान कर रिकॉर्ड बनाया। अध्यक्ष पद सहित 15 पार्षद पदों के लिए हुए चुनाव में अध्यक्ष पद पर संघर्ष त्रिकोणीय रहा। मतगणना धामनोद के हायर सेकंडरी स्कूल भवन में होगी। गणना के तत्काल बाद परिणाम का रिकॉर्ड सुरक्षित रखने के लिए ईवीएम में लगने वाली डीएमएम (मेमोरी माड्यूल) को सील कर रख दिया जाएगा।
एक नजर गणना पर
चुनाव में 15 मतदान केंद्रों पर 15 ईवीएम इस्तेमाल की गई थी।
गणना के लिए 5 टेबलें लगेंगी, प्रत्येक टेबल पर 3 कर्मचारी तैनात होंगे।
मतगणना तीन चरणों में होगी, प्रत्येक चरण में अधिकतम 30 मिनट लगेंगे।
मतगणना के लिए 21 कर्मचारियों के 7 दल बनाए गए हैं।
5 दल टेबलों पर, एक रिजर्व और एक रिटर्निंग अधिकारी के सहायक के रूप में काम करेगा।
सभी तैयारी पूरी
मतगणना संबंधी सभी तैयारियां पूरी कर ली गई हैं। सुबह 10.30 बजे तक लगभग सभी परिणाम स्पष्ट हो जाएंगे। विनय कुमार धोका, उप जिला निर्वाचन अधिकारी
hin_Deva san_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva